***Tokaji Egészségfejlesztési Központ Nonprofit Kft. tájékoztatója a***

**2017. évi működéséről.**

2018. február 08.

Az Önkormányzat által megkötött Feladatátadási szerződésben foglaltaknak megfelelően 2017. évben is biztosítottuk a hozzánk forduló betegek színvonalas ellátását. A gyógyításhoz szükséges feltétel egyre magasabb ráfordítás mellett valósíthatók meg, melyet nem követ az OEP finanszírozás mértéke.

1. **A 2017. évi működés főbb jellemzői**

A Dombi Sámuel Kistérségi Egészségközpont szakmai és gazdálkodási tevékenységét konkrétan befolyásoló tényezők közül kiemeljük az alábbiakat:

* A járóbeteg szakellátás finanszírozási rendszerében 2017. évre vonatkozóan is megmaradt a TVK (Teljesítmény Volumen Korlát) rendszere, havi leosztás alapján.
* 2017. január 1.-től kezdődően a német pont/Ft szorzóértéke 1,85 Ft/pontra emelkedett 1,80 Ft/pontról. 2017. november 1.-től kezdődően ismét emelkedés volt a finanszírozási értékben – 1,98 Ft/pontra – de ez az emelkedés már a 2018. évi gazdálkodást érinti.
* A degresszív finanszírozás során a TVK 0-10 %-os túllépése esetén az alapdíj 30 %-ával finanszírozzák a teljesítmény túllépést, 10-20 % túllépése esetén 20 % az alappont értéke.
* 2016. augusztus 1-től a járóbeteg TVK 8,33 %-kal csökkent, mely csökkenés 2017 évben sem módosult.
* A laboratóriumnál szintén 8,33 %-kal csökkent a TVK nagysága, valamint változatlan a lebegtetett Ft/pont érték, ami messze nem fedezi a felmerülő költségeket.
* A kormányzat részéről 2014. évben megindult az ágazati béremelés az orvosok és szakdolgozók részére. Ez érintette a intézményünk szakellátásában dolgozó szakdolgozókat, valamint a védőnők és az iskola egészségügy is részesült ágazati béremelésben. Ezt a bértámogatást 2017. évben is megkaptuk a NEAK-tól.
* A NEAK által biztosított bérnövekmény, illetőleg illetménykiegészítés nem érintette az igazgatás, valamint a járóbeteg ellátáson a nem egészségügyi végzettségű és nem egészségügyi feladatokat ellátókat. A meglévő feszültség enyhítésére 1 fő felsőfokú végzettségűek részére 20.000,- Ft/hó/fő béremelést biztosítottunk 2017. január 1.-től saját forrásból.
* 2017. novembertől újabb béremelés történt a szakdolgozók részére a NEAK által, ezt külön soron „béremelés fedezeteként” biztosította a NEAK a Társaságunk részére.
* 2017. június hónaptól kezdődően átlagosan 20%- os óradíj emelkedés történt a szakorvosoknál.
* Az Egészségfejlesztési Iroda működésének támogatása 2017. évben is jelentősen késett. A programok finanszírozását Társaságunk saját forrásból biztosította december hónapig, mert december 12-én érkezett meg az egész éves finanszírozás! Ezen időpontig társaságunk saját forrásból biztosította a programok lebonyolítását.
* 2017. június 2.-án indult Társaságunknál az Állami Számvevőszék ellenőrzése. „Az önkormányzatok többségi tulajdonában lévő gazdasági társaságok gazdálkodásának ellenőrzése” célú vizsgálat 2013-2016. évekre vonatkozóan jelenleg is tart.

Összegezve 2017-ben is sikerült gyógyító munkánk magas színvonalát humán erőforrás tekintetében biztosítani, annak ellenére, hogy egyes szakmákban országosan szakemberhiány észlelhető. Intézményünk humán erőforrás vonzó hatása miatt érdemi orvoshiány az intézményünk keretei között nincs.

1. **A feladatellátás értékelése**

**Járóbeteg szakellátás**

A járóbeteg szakellátás kapacitása 2017 évben nem változott. Összességében továbbra is 241 szakorvosi óra/hét, illetve 147 nem szakorvosi óra/hét kapacitással rendelkezünk mindösszesen 28 szakterületet felölelően. Intézetünk struktúrájában 2017. évben változás nem történt.

Fontos feladatunk volt, hogy az Üzleti tervünkben célul kitűzött költségvetésünket tartani tudjuk.

A járóbeteg szakellátás betegforgalmi adatait elemezve a 2017. évre az alábbi főbb mutatók és megállapítások a jellemzők.

Intézményünkbe településenként az alábbi táblázatban megadott létszám fordult meg 2017. és 2017 év közötti időszakban:

|  |  |  |  |  |  |
| --- | --- | --- | --- | --- | --- |
|   | 2013 | 2014 | 2015 | 2016 | 2017 |
| Tokaj |  11 149  |  11 482  |  12 388  |  12 516  |  11 345  |
| Rakamaz |  5 811  |  5 759  |  5 669  |  5 377  |  4 705  |
| Kistérségen kívül |  3 709  |  4 983  |  5 929  |  5 915  |  5 956  |
| Tarcal |  2 758  |  3 088  |  2 797  |  2 514  |  2 136  |
| Bodrogkeresztúr |  2 166  |  2 139  |  2 333  |  1 907  |  1 879  |
| Bodrogkisfalud |  1 416  |  1 566  |  1 586  |  1 437  |  1 376  |
| Tiszanagyfalu |  1 647  |  1 558  |  1 530  |  1 339  |  1 152  |
| Tiszaladány |  1 303  |  1 487  |  1 530  |  1 408  |  1 323  |
| Tímár |  1 086  |  1 085  |  1 169  |  982  |  828  |
| Csobaj |  728  |  824  |  851  |  660  |  664  |
| Tiszatardos |  525  |  553  |  431  |  368  |  376  |
| Erdőbénye |  388  |  455  |  496  |  380  |  372  |
| Szegi |  426  |  433  |  483  |  369  |  284  |
| Szabolcs |  391  |  371  |  403  |  270  |  273  |
| Taktabáj |  348  |  298  |  290  |  338  |  307  |
| Szegilong |  314  |  280  |  312  |  241  |  230  |
| Összesen: |  34 165  |  36 361  |  38 197  |  36 021  |  33 206  |

A járóbeteg szakellátás összesített betegforgalmi adataiban a 2016. évhez viszonyítva (36.021 fő) az esetszámok tekintetében **2815 fő csökkenés** volt tapasztalható. Az éves betegforgalomban a laboratóriumban ellátott betegek száma nincs benne!

Ez a csökkenés elsősorban a 2016. augusztus 1.-től bevezetett 8,33 %-os TVK csökkenés eredményének tudható be, de részben belső okokra is visszavezethető, melyek között személyi ok – egyes szakorvosok többszöri hiányzása – szerepel. Mindezen túl átmeneti szakorvoshiány is jelentkezett, amit viszont minőségi személyi változtatásokkal tudtunk orvosolni.

Kiemelendő, hogy betegforgalmunk 17,9 %-át területen kívüli betegek teszik ki.

Intézetünk 2017. évre a NEAK-tól 5.652.406 jelenthető járóbeteg pont TVK-t kapott.

Ha összevetjük a NEAK által elfogadott pontok mennyiségét (6.365.739) a TVK kiszabottal megállapítható, hogy **az éves átlag teljesítés 112,62 %-os**.

Minden negatív külső tényezőt is figyelembe véve, a lakosok járóbeteg szakellátása magas színvonalon, az országos és a megyei átlag felett valósult meg. Rendkívül nagy odafigyelést igényel, hogy a szabadságolási időszak alatt is biztosítani tudjuk a folyamatos betegellátást, és a feltorlódott betegek időben megkapják az ellátást. A torlódást azzal lehetne enyhíteni, ha a szabadságolás időszakára helyettesítésről tudnánk gondoskodni, de egyelőre kevés olyan szakellátás van, ahol ez megoldható.

**Laboratóriumi ellátás**

A laboratóriumi diagnosztikai ellátás helye és szerepe a klinikai szakmák vonatkozásában rendkívül fontos, de mind a finanszírozás, mind az ellátás területén egy sajátos szakterületet képez.

2017. év július hónaptól kezdődően területi ellátási kötelezettségünk négy településsel (Rakamaz, Tímár, Tiszanagyfalu, Szabolcs) bővült. Sajnos a területi ellátási kötelezettség emelkedését nem követte a TVK emelkedés.

A laboratórium betegforgalma a 2016. évben 19.012 fő volt, míg 2017. évben 17.627 fő. Itt 1.385 fő csökkenés mutatkozik.

A NEAK a Társaság részére megállapított TVK kiszabása felett csak lebegtetett pontértéken finanszíroz, mely jelentős veszteséget termel, mivel a valódi költségeket nem fedezi a NEAK-tól kapott térítés. A háziorvosok és a fekvőbeteg intézmények által kért laboratóriumi vizsgálatok jelentős részét korlátoznunk kell, mert ellenkező esetben olyan többletkiadást jelent mely Társaságunknál kifejezett ráfizetést generál.

**Védőnői szolgált és ifjúság-egészségügyi ellátás**

A Védőnői Szolgálat az egészségügyi alapellátás részeként a családok egészségének megőrzése, a betegségek kialakulásának a megelőzése érdekében végzi egészségnevelő tevékenységét.

A Védőnői Szolgálat két, feladataiban eltérő részre tagolódik, a területi ellátásra, valamint az iskola-egészségügyi ellátásra.

A Védőnői Szolgálat területi ellátásában 1 területi védőnői státusz engedélyezett, mely 1 fő állású területi védőnővel betöltött.

A 2016/2017. tanév második, illetve a 2017/2018. tanév első félévében a város 4 oktatási intézményében, az iskolaegészségügyi feladatokat 2 fő iskolavédőnő látta el főállásban.

Az iskolaorvosi feladatok ellátását 2016/2017. tanév második félévében dr. Nagy Pálma és dr. Kis Imre szakorvosok látták el. Dr. Nagy Pálma 2017. májusában – családi okok miatt – kérte a fizetés nélküli szabadság engedélyezését. Helyettesítésére dr. Juhász Mária szakorvossal kötöttünk szerződés, aki Szerencsen végez még iskolaorvosi feladatokat. Jelenleg is ebben a formában látjuk el a feladatot.

Jelenleg is hirdetjük az álláshelyet, de jelentkező még nem volt.

A védőnők a 126/2017. (VI.8.) Kormányrendelet értelmében bruttó 27.000,- Ft/hó összegű béremelésben részesültek 2017. november 1.-től. A béremelés fedezetét „védőnői kiegészítő pótlék” jogcímen utalja át a NEAK.

**Házi szakápolás**

A területre jutó vizitszámok és finanszírozás meghatározása a 43/1999. (III:3.) Korm. rendelet ide vonatkozó szabályi szerint történik. A finanszírozási szerződésben lekötött normatív kapacitás összesen 57 db havi vizit, melyből 40 db szakápolási szolgáltatásra, 17 db szakirányú terápiás szolgáltatásra tagozódik.

A tevékenységet Tóvizi Tamás vállalkozóval látatjuk el, vállalkozási szerződés alapján.

**Foglalkozás - egészségügy**

2017. évben folytattuk foglalkozás egészségügyi tevékenységünket. 2017 évben valamennyi önkormányzati intézmény ellátását megkaptuk, ami 215 fő ellátását jelenti.

Örvendetesen emelkedett a betegforgalom, ami a bevételek kismértékű emelkedését is jelenti. Az ügyfelek megtartása azonban nagyfokú rugalmasságot igényel.

Betegforgalmi adataink az alábbiak szerint alakultak 2017 évben:

Alkalmassági vizsgálatok száma: 359 fő,

Menedzserszűrések száma: 11 fő,

A közcélú munkavállalók száma: 128 fő

**Pályázataink**

2017 évben társaságunk két pályázatot nyújtott be.

1. *Pályázati azonosító: EFOP- 2.2.19-17-2017-00114*

*Pályázati forrás: Európai Regionális Fejlesztési Alap és Magyarország költségvetése*

*Pályázó neve: Tokaji Egészségfejlesztő Központ Nonprofit Korlátolt Felelősségű Társaság*

**Támogatás igény: 299.228.431,- Ft.**

1. **támogatású**
2. *EFOP-1.8.20-17 - Az alapellátás és népegészségügy rendszerének átfogó fejlesztése - népegészségügy helyi kapacitás fejlesztése a mentális egészség területén*

**Támogatási igény: 40.000.000,- Ft.**

**100 % támogatású**

Eredményhirdetés egyik pályázatunk esetében sem történt a mai napig.

**Egészségfejlesztési Iroda működése**

Az Egészségfejlesztési Iroda működését az Emberi Erőforrások Minisztériuma külön forrásból biztosítja. Sajnálatos módon a finanszírozás összege 2017. december 12.-én érkezett meg. Az egész évben megszervezett és lebonyolított programjainkat részben saját forrásból biztosítottuk, részben pedig olyan szerződést kötöttünk a lebonyolításban résztvevő alvállalkozókkal, akik vállalták, hogy csak akkor kapják meg a számlájuk ellenértékét, amikor a támogatás részünkre megérkezik.

A programok egyre népszerűbbek a lakosság körében. Kiemelendő a mozgásprogramokon (torna, futóklub, nordic klub,) és az egészségfejlesztő előadásokon résztvevők száma folyamatosan emelkedik. 2017. évben is indítottunk úszó tanfolyamot, melyet a szerencsi uszodában bonyolítottunk le. A kistérségben lévő települések lakosait is egyre nagyobb számban tudjuk bevonni programjainkba.

**Összefoglalás**

2017. évi működésünkről készült tájékoztatónkban az Önkormányzattal megkötött Feladatátadási Szerződésben vállalt kötelezettségek teljesítéséről adtunk tájékoztatást.

Ebben az évben is biztosítani tudtuk a gyógyító munkához szükséges személyi és tárgyi feltételeket úgy, hogy közben Társaságunk pénzügyi egyensúlyát folyamatosan fenntartottuk.

Intézményünk az ellátottak érdekét messzemenően szem előtt tartva megkülönböztetett figyelmet fordított a gyógyító tevékenység szakmai színvonalának megőrzésére és fejlesztésére, és a gazdaságos működtetésre.

Tokaj, 2018. február 1.

Dr. Szentesiné dr. Sallai Zsuzsanna

ügyvezető igazgató